Aɓa mǝno anggo ka,
Sawul na arǝ lidǝmbǝa nǝ nabura arǝ amǝkpata Mǝtalabangŋo,
kǝ earce ama nǝ̀ wal-luia.
Wario aban Pǝris Mǝgule,
kya zǝmbǝi wi ɓǝ̀ pe wi acautera aban ká aban aɓwana-mǝgule mala andakpapi mala amǝ Yahudi,
mana a nggeala Damaska ka.
Pa anggo ace mǝnana ɓǝa eari wi,
ɓǝ̀ wario sǝ kum koya ɓwa,
mana kǝ kwaɗi Njar mala Mǝtalabangŋo,
ko aburana ko amamǝna ka,
nǝ̀ bwalkia,
nǝ̀ tākia abuia nǝ̀ um nǝia a Urǝshalima.
Lang Sawul mala nǝ̀ bwal Damaska ka,
kara nggea tǎlaban pur nǝ kuli yi ta,
kàrǝì aɓalǝu.
Sawul puro kpa a nzali,
pǝlǝa ok giu ne wi ama,
“Sawul,
Sawul,
ace mana sǝ a kǝ pam tanni?”
Sǝ Sawul ɗiban ama,
“A nda yana le,
ɓwamǝgule?”
Giu eari wi ama,
“Mǝ nda Yesu mǝnana a pākiyi wi tanni ka.
Sǝ ado ka lo,
kutio a nggeala,
à nǝ̀ ngga banggo gir mǝnana a wu nǝ pak ka.”
Aɓi amǝgya mala Sawul ka,
à go gǝs,
nacau pà kàm ɗang.
À ok gi ɓwa na cau,
sǝ à sǝn kǝɓwa ɗang.
Sawul loapi nzali,
lang mǝn mǝsǝì ka,
ko kǝ sǝn ban ɗang.
Pǝlǝa à bwali wi gara à kuti nǝi a Damaska.
Nongŋo tārú sǝnban ɗang,
lili ɗang,
sǝ nu kǝgir gbal ɗang.
Ɓe mǝkwaɗi nakam a Damaska lullǝi ama Hananiya.
Mǝtalabangŋo tunǝi a lorǝo ama,
“Hananiya!”
Pǝlǝa eare ama,
“Mǝ ndya ka,
Mǝtalabangŋo.”
Pǝlǝa Mǝtalabangŋo ne wi ama,
“Kyane a nreɓala mǝnana à tunǝki ama Pǝrapǝra ka,
ɗice ɓeɓwa Tarsus nakam a ɓala mala Yahuda,
lullǝi ama Sawul.
Ndaban pak hiwi.
Ən lǝmndǝni wi,
aɓa sǝnsǝna ɓeɓwa lullǝi ama Hananiya yiu,
yi tsǝk abui amuri ace mǝnana ɓǝ̀ sǝnban ɗǝm ngga.”
Sǝ Hananiya eare ama,
“Mǝtalabangŋo,
ǝn ongŋǝna cau mala mǝnia yì ɓwa ka a kun aɓwana pas,
andǝ gir'murmwana mǝnana lǝmndǝia aɓwana mo mana a Urǝshalima ka.
Sǝni ado,
yiu male mana akani ka,
agbani pǝris nǝ pe wi rǝcandǝa ɓǝ̀ yi bwalki aɓwana kat mana à kǝ̀ peri abano ka.”
Mǝtalabangŋo ne Hananiya ama,
“Kyane,
mǝnia yì ɓwa ka,
ǝn tarì girturo mem na,
ɓǝ̀ kyan nǝ lullǝam aban aɓwana arǝ anzali,
andǝ amurǝma,
andǝ ban amǝ Isǝrayila.
Mǝ nǝ lǝmndǝì wi agir mǝnana nǝ̀ tanni a rǝia kat ace lullǝam ngga.”
Pǝlǝa Hananiya lo kya kutio a ɓala mǝnana Sawul ndakam ngga.
Tsǝk bui amur Sawul,
sǝ na ama,
“Mǝ'eamrǝarǝu Sawul,
Mǝtalabangŋo Yesu mana pusǝrǝi abano amur njargula mǝnana a yiu nǝi ka,
turam ace mǝnana wu kum sǝnban ɗǝm,
sǝ wu lumsǝ nǝ Bangŋo Mǝfele.”
Kara anggo ka,
ɓe kǝgir kǝla anggwato nji puro aɓalǝ amǝsǝ Sawul à kpa,
kara kǝ sǝnban ɗǝm.
Pǝlǝa lo,
à pakki wi batisǝma.
Anzǝm man ngga,
ak girlina li,
nda sǝ kumǝna rǝcandǝa ka.
Sawul pakki anonggeo bǝti ata amǝkwaɗi a Damaska.